सीमेंट, रेत, गिट्टी व सरिया के दाम बढ़े महंगाई में मुश्किल हुआ घर बनाना
20 दिन में सीमेंट की बोरी पर भी बढ़े 20 से 25 रुपए
व्यापारी बोले- पहले नोटबंदी, अब महंगाई से कम हुआ कारोबार
भास्कर संवाददाता | भिंड
लगातार बढ़ती जा रही महंगाई के बीच अब आशियाना बनाना भी आसान नहीं रहा। पिछले कुछ दिन में सीमेंट, रेत, गिट्टी और सरिया के दाम में खासा इजाफा हुआ है। सीमेंट के दाम प्रति बोरी 20 से 25 रुपए तक बढ़ गए हैं, तो सरिया की कीमत में भी 150 से 200 रुपए प्रति क्विंटल का इजाफा हुआ है। यही हाल रेत का है। खदानों पर पर निर्धारित से अधिक रॉयल्टी लिए जाने की वजह से मार्केट में रेत की ट्रॉली 2 से 3 हजार रुपए ज्यादा में बिक रही है। ऐसे में लोगों की परेशानी लगातार बढ़ती जा रही है।
दरअसल, प्रशासन और पुलिस ने रेत के अवैध उत्खनन पर अंकुश लगवा दिया है। लेकिन इसका फायदा खदान संचालक उठा रहे हैं। इन लोगों ने रणनीति बनाकर रॉयल्टी कीमत से कई गुना ज्यादा दाम वसूलना शुरू कर दिए हैं। ट्रक और ट्रैक्टर वालों को मजबूरन इनसे अधिक दाम में रेत खरीदना पड़ रहा है। भिंड के रेत की सप्लाई बॉर्डर के जिले इटावा में भी होती है। इसलिए विक्रेता अधिक मुनाफा कमाने के लिए लिहाज से इटावा में रेत पहुंचा रहे हैं। ऐसे में जाहिर है कि इन दोनों ही कारणों के भिंड में रेत की कमी आ गई है। विक्रेता ट्रॉली अधिक दाम में बेच रहे हैं। पहले एक ट्रॉली (तीन पटा वाली) 6000 हजार से 6500 रुपए में आ रही थी। वहीं, अब इस ट्रॉली के दाम Rs.10000 हो गए हैं।
सीमेंट की प्रति बोरी की कीमत में हुई 25 से 30 रुपए की बढ़ोतरी।
इस तरह बढ़ी महंगाई
30 बाय 50 फीट का मकान बनाने में एक माह पहले तक औसत 1000 रुपए प्रति वर्ग फीट के हिसाब से लागत आती थी। यानी मकान करीब 15 लाख रुपए में बनता था। इस साइज के मकान में 550 बोरी सीमेंट और करीब 35 क्विंटल सरिया लगता है। दाम बढ़ने पर सीमेंट का खर्च 1 लाख 37 हजार 500 रुपए से बढ़कर 1 लाख 54 हजार रुपए हो जाएगा।
कच्चे माल की कमी के कारण बढ़े सीमेंट के दाम
सीमेंट व्यापारी आशीष महेरे ने बताया कि सीमेंट के दाम बढ़ने की मुख्य वजह सीमेंट फैक्टरी को कच्चा माल आसानी से नहीं मिलना है। इस समय कच्चा माल कम प्राप्त होता है। इसके कारण सीमेंट के दाम बढ़े हैं। पहले एक सीमेंट की बोरी (50 किग्रा) 265 से 270 रुपए में मिल रही थी, जो अब 385 से 290 रुपए में बिक रही है। कुछ पहले तक नोटबंदी के कारण बिक्री काफी हुई और अब इस महंगारी के कारण कारोबार में कमी आई है। इसी प्रकार गिट्टी में 800 रुपए का उछाल आया है। पहले एक ट्रॉली गिट्टी 3000 रुपए में आसानी से उपलब्ध थी, जबकि अब 3800 रुपए में भी मुश्किल से मिल रही है। घर बनाने के लिए आवश्यक सरिया 3600 से 3700 रुपए प्रति क्विंटल बिक रहा था, जो कि अब 3900 रुपए प्रति क्विंटल हो गया है।
hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva